SKRIFTLIG FORESPØRGSEL E-1057/02

af Ilda Figueiredo (GUE/NGL) til Kommissionen

(17. april 2002)

Om: Informationspolitikken om ændringen af den fælles fiskeripolitik

I april forventes det, at Kommissionen vil forelægge forslag om en ændring af den fælles fiskeripolitik. Det er derfor nødvendigt allerede nu at sikre den nødvendige informering og inddragelse af erhvervet for at fremme gennemførelsen af ændringen og for at garantere, at de berørte parter i højere grad kan inddrages i lovgivningsprocessen. Der er i øvrigt tale om en målsætning, som Kommissionen også går ind for i sin grønbog, og som Europa-Parlamentet tilsluttede sig i sin beslutning af 17. januar 2002 om den fælles fiskeripolitiks fremtid. Der findes allerede på budgettet en post om dialogen med fiskerisektoren (B2-903), over hvilken der også finansieres informationsforanstaltninger.

Kommissionen bedes derfor besvare følgende spørgsmål: Hvor store beløb er der reelt blevet udbetalt til information under udgiftsområde B2-903 (med fordeling efter medlemsstat), og hvilken type informationsforanstaltninger er der blevet finansieret?

Hvad agter Kommissionen at gøre for at sikre, at behovene for oplysning om ændringen af den fælles fiskeripolitik imødekommes?

Svar afgivet på Kommissionens vegne af Franz Fischler

(28. maj 2002)

Som led i styrkelsen af dialogen med fiskerisektoren og de øvrige, berørte kredse har Kommissionen fastlagt to aktionsområder, som dels tager sigte på at lette tilrettelæggelsen af møder og udvekslingen af oplysninger mellem faglige organisationer og interesserede organer på EU-plan med henblik på en omhyggelig forberedelse af arbejdet i Den Rådgivende Komité for Fiskeri og Akvakultur, dels på at informere alle de berørte kredse om målsætninger for og foranstaltninger under den fælles fiskeripolitik og at inddrage dem i proceduren for udformning og anvendelse af denne politik.

Det centrale emne for aktionerne i 2002 og 2003 vil fortsat være reformen af den fælles fiskeripolitik. Efter kommunikationsbestræbelserne, som ledsagede debatten omkring grønbogen om den fælles fiskeripolitiks fremtid, skal der iværksættes en aktion til præsentation og forklaring af Kommissionens forslag til reform af denne politik og senere af de vedtagne beslutninger.

Kommunikations- og informationsbestræbelserne fokuserer på to aspekter:

- udarbejdelse og formidling af målrettet informationsmateriale, som opfylder målgruppens behov, i form af skriftligt, audiovisuelt og elektronisk materiale på alle EU's officielle sprog;

- udvikling af kommunikationsinstrumenter og kommunikationsaktiviteter, som giver adgang til den bredest mulige information, for at alle berørte personer, herunder også de, der befinder sig langt fra beslutningscentrene, let kan skaffe sig oplysning om den fælles fiskeripolitik.

Der er planlagt følgende aktiviteter i 2002:

- videreformidling af oplysninger om Kommissionens forslag om reformen af den fælles fiskeripolitik, så snart de er vedtaget, og tilsyn med, at de pågældende dokumenter stilles til rådighed på

alle EU's sprog. Dette indebærer bl.a. distribution af en folder og af forslagene via direkte postbesørgelse og via relevante netværk, samt at forslagene hurtigt gøres tilgængelige på særlige sider på den fælles fiskeripolitiks netsted, distribution af pressenotater og af forklarende bemærkninger samt udbredelse heraf via Internettet, distribution af forklarende audiovisuelt materiale, bl.a. via tjenesten Europe by Satellite (EbS);

- tilrettelæggelse af briefings for henholdsvis medierne, fiskerisektoren og de øvrige berørte kredse i medlemsstaterne for at de kan stille deres spørgsmål om forslagene til reform direkte til Kommissionens repræsentanter;

- udsendelse af et særnummer af Generaldirektoratet for Fiskeris tidsskrift Europæisk fiskeri, som skal behandle forslagene til reform af den fælles fiskeripolitik, og som udsendes i 15 000 eksemplarer på de elleve officielle sprog;

- tilrettelæggelse af en Internet chat med det medlem af Kommissionen, som er ansvarlig for landbrug og fiskeri, hvor det er muligt for alle EU-borgere samt for andre interesserede at føre en dialog med kommissionsmedlemmet om reformen af fiskeripolitikken.

For 2002 er der afsat et beløb på 1 513 mio. EUR til post B2-903. Der er bevilget:

- 400 000 EUR til støtte for de europæiske faglige organisationer til forberedelse af arbejdet i Den Rådgivende Komité for Fiskeri og Akvakultur og 1 113 000 EUR til informationsforanstaltninger.

- Endvidere er der bevilget 117 000 EUR til post B-903A til tilrettelæggelse af ekspertmøder, navnlig regionale workshopper, hvor repræsentanter for fiskerisektoren, videnskabelige kredse og de pågældende medlemsstaters offentlige myndigheder mødes for at drøfte specifikke spørgsmål vedrørende bestemte fiskepladser.

- Til dags dato er der indgået forpligtelser over denne post for året 2002 svarende til 1 338 000 EUR og 113 000 EUR over post B2-903A. Til sammenligning kan det anføres, at der i 2001 blev indgået forpligtelser for 1 009 000 EUR over denne post ud af et samlet, disponibelt beløb på 1,1 mio. EUR.

Da foranstaltningerne iværksættes på EU-plan, er de beløb, der anvendes hertil, ikke fordelt på de enkelte medlemsstater.